Diari Oficial de la Generalitat Valenciana


Sumari del DOGV 9096, del 31-05-2021 (2021/5959)

DECRET 73/2021, de 21 de maig, del Consell, de declaració com a zones especials de conservació (ZEC) dels llocs d'importància comunitària els Alforins (ES5213054) i serra del Mugrón (ES5233034, i d'aprovació de la norma de gestió d'aquestes, i de les zones d'especial protecció per als ocells (ZEPAS) els Alforins (ES0000455), Meca-Mugrón-San Benito (ES0000452) i Moratillas-Almela (ES0000456).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/05/21/73/dof/vci/html**

### Dades del document

Número de DOGV
:   9096

Data del DOGV
:   31-05-2021

Secció del DOGV
:   I. DISPOSICIONS GENERALS

Número del document
:   2021/5959


Data del document
:   21-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * protecció del medi ambient
    * protecció del paisatge
    * ocell
    * reserva natural
    * protecció de la flora
    * protecció de la fauna
    * legislació

DECRET 73/2021, de 21 de maig, del Consell, de declaració com a zones especials de conservació (ZEC) dels llocs d'importància comunitària els Alforins (ES5213054) i serra del Mugrón (ES5233034, i d'aprovació de la norma de gestió d'aquestes, i de les zones d'especial protecció per als ocells (ZEPAS) els Alforins (ES0000455), Meca-Mugrón-San Benito (ES0000452) i Moratillas-Almela (ES0000456). [2021/5959]  
  
  
Natura 2000 és una xarxa ecològica europea a la qual han de contribuir tots els estats membres de la Unió Europea amb l'aportació dels espais que presenten mostres importants dels hàbitats naturals i hàbitats d'espècies que han estat considerats rellevants, en un context europeu, per diverses raons. L'objectiu final de la Xarxa Natura 2000 és contribuir al fet que tals mostres de la biodiversitat aconseguisquen o mantinguen un estat de conservació favorable en tot el territori de la Unió. Els espais que conformen aquesta Xarxa són les zones especials de protecció per als ocells (ZEPA), els llocs d'importància comunitària (LIC) i les zones especials de conservació (ZEC).  
  
El Consell, per Acord de 10 de juliol de 2001, va aprovar la llista i la delimitació dels llocs d'importància comunitària (LIC) que havien de ser proposats a la Comissió Europea com a contribució a la constitució de la Xarxa Ecològica Europea Natura 2000, creada per la Directiva 92/43/CEE del Consell, de 21 de maig de 1992, relativa a la conservació dels hàbitats naturals i de la fauna i flora silvestres. La inclusió d'aquests espais en la Xarxa Natura 2000 es va veure confirmada per la Decisió de la Comissió Europea de 19 de juliol de 2006, per la qual s'adopta, de conformitat amb la Directiva 92/43/CEE del Consell, la llista de llocs d'importància comunitària de la regió biogeogràfica mediterrània, notificada amb el número C (2006) 3261.  
Posteriorment, l'Acord de 5 de juny de 2009, del Consell, d'ampliació de la Xarxa de Zones d'Especial Protecció per als Ocells (ZEPA) de la Comunitat Valenciana va declarar com a zones d'especial protecció per als ocells (ZEPA) els espais Meca'Mugrón'San Benito (ES0000452), els Alforins (ES0000455) i Moratillas- Almela (ES0000456) -coincidents parcialment amb els LIC anteriors- de conformitat amb el que s'estableix en la Directiva 79/409/CEE relativa a la conservació dels ocells silvestres, hui substituïda per la seua versió codificada (Directiva 2009/147/CE del Parlament i del Consell, de 30 de novembre de 2009, relativa a la conservació dels ocells silvestres).  
Els esmentats llocs d'importància comunitària han de ser declarats ara com a zones especials de conservació (ZEC), de conformitat amb el que s'estableix en l'article 4.4 de la Directiva 92/43/CEE, i en l'article 42.3 de la Llei 42/2007, de 13 de desembre, del patrimoni natural i de la biodiversitat, així com en l'article 29.bis.4 de la Llei 11/1994, de la Generalitat, de 27 de desembre, d'espais naturals protegits de la Comunitat Valenciana. Aquesta declaració ha d'anar acompanyada de l'aprovació de les mesures de conservació que siguen necessàries per a respondre a les exigències ecològiques dels hàbitats i les espècies que van motivar la inclusió d'aquests llocs en la Xarxa Natura 2000, perquè així s'ha establit en l'article 6.1 de la Directiva 92/43/CEE. D'igual manera, la Directiva d'Ocells Silvestres també exigeix que en les ZEPA s'establisquen mesures de conservació dels hàbitats de les espècies que han motivat la seua declaració a fi de procurar la seua supervivència i la seua reproducció. Totes dues exigències han sigut recollides en la legislació estatal, en concret en els articles 42.3 i 45.1 de la Llei 42/2007 i, també en la legislació autonòmica, això és, en els articles 14 quater 1.a) i 29 bis.4 de la Llei 11/1994, de 27 de desembre. Del que estableix la Llei 11/1994 es desprén que aquestes mesures de conservació han de contindre's en les denominades ?normes de gestió?, les quals són equivalents als ?plans o instruments de gestió- esmentats en l'article 45.1 de la Llei 42/2007. Aquestes normes de gestió han de recollir també les mesures necessàries per a evitar el deteriorament dels hàbitats i les alteracions de les espècies que van motivar la inclusió en la Xarxa Natura 2000 d'aquests espais.  
  
  
Amb la finalitat d'acomplir els requisits legals indicats, es va procedir a elaborar la norma de gestió que ha de regir en els espais anteriorment esmentats. En aqueix sentit es va remetre el document consultiu de les normes de gestió a fi que es determinara si les mateixes estaven sotmeses a avaluació ambiental d'acord amb la Llei 9/2006, de 28 d'abril, sobre avaluació de determinats plans i programes en el medi ambient, emetent-se l'Acord de la Comissió d'Avaluació Ambiental de 3 de desembre de 2012, en el qual es va considerar innecessari sotmetre la norma de gestió a la qual es refereix el present decret al tràmit d'avaluació ambiental estratègica. Posteriorment l'Advocacia General de la Generalitat, mitjançant informe de 25 de juliol de 2014 va qüestionar el citat Acord de la Comissió d'Avaluació Ambiental.  
  
D'acord amb aquest pronunciament jurídic, la pròpia Comissió d'Avaluació Ambiental va procedir a adoptar un nou acord el 15 de febrer de 2017, en el qual es deixava sense efecte l'anterior i s'emetia document d'abast de l'estudi territorial i estratègic de la norma de gestió previst en l'article 51.2.a de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.1 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
  
Aquest decret procedeix, doncs, a declarar com ZEC els LIC esmentats i a aprovar la norma de gestió que regirà en aquests espais així com en les ZEPA indicades. Aquesta norma de gestió s'ha dissenyat tenint en compte les exigències que respecte al seu contingut s'estableixen tant en l'article 45.1 de la Llei 42/2007 com en l'article 47, ter la Llei 11/1994.  
  
Aquest decret és coherent amb els principis de bona regulació establits en l'article 129 de la Llei 39/2015, d'1 d'octubre, del procediment administratiu comú de les administracions públiques. En virtut dels principis de necessitat i eficàcia, aquest decret es justifica per raons d'interés general, com són la protecció del medi ambient i del patrimoni natural de la Comunitat Valenciana, i més concretament la conservació dels hàbitats naturals i de la fauna i flora silvestre així com l'adopció de mesures de conservació que eviten la deterioració dels hàbitats i les alteracions de les espècies d'aquests espais que van motivar la seua inclusió en la Xarxa Natura 2000; així mateix, es considera que les disposicions contemplades en el text normatiu i les actuacions contingudes en les denominades ?normes de gestió- són proporcionals als fins perseguits. Finalment, la present norma no estableix cap càrrega administrativa afegida derivada de la seua aplicació.  
  
  
D'altra banda, i en virtut del principi de seguretat jurídica, la norma projectada és coherent amb la normativa comunitària esmentada, això és la Directiva 92/43/CEE i la Directiva 2009/147/CE; amb la normativa estatal, constituïda per la Llei 42/2007, de 13 de desembre, del patrimoni natural i de la biodiversitat; i amb la normativa autonòmica constituïda bàsicament per la Llei 11/1994 de 27 de desembre, d'espais naturals protegits de la Comunitat Valenciana.  
  
Respecte del principi de transparència exigit en l'article 129.5 de la Llei 39/2015, en el procés d'elaboració d'aquest decret es va donar una especial importància al període de participació pública per mitjà de l'exposició pública del projecte normatiu, audiència a les persones i col·lectius interessats, així com a les corporacions locals afectades, destacant la posada a la disposició del públic en la pàgina web de la conselleria, de la versió preliminar del projecte de decret, de l'estudi ambiental i territorial estratègic, del pla de participación pública i de la seua memòria tècnica. Així mateix, s'ha obtingut l'informe preceptiu de l'Advocacia de la Generalitat.  
Aquesta disposició està inclosa en el Pla normatiu de l'Administració de la Generalitat per a 2021.  
Per tot això, d'acord amb l'article 28.c) de la Llei 5/1983, de 30 de desembre, de la Generalitat, del Consell, a proposta de la consellera d'Agricultura, Desenvolupament Rural, Emergència Climàtica i Transició Ecològica, conforme amb el Consell Jurídic Consultiu, prèvia deliberació del Consell, en la reunió de 21 de maig de 2021,  
  
DECRETE  
  
Article 1. Objecte  
L'objecte del decret és la declaració com a zones especials de conservació (ZEC) dels llocs d'importància comunitària que s'indiquen en l'article 2, i l'aprovació de la seua norma de gestió, així com en les zones d'especial protecció per als ocells (ZEPA) que s'estableixen en l'article 3.  
  
Article 2. Declaració de les zones especials de conservació, àmbit territorial i valors que motiven la seua declaració  
1. Es declaren com a zones especials de conservació els següents llocs d'importància comunitària, la delimitació dels quals es descriu de manera cartogràfica en l'annex I:  
a) ES5213054 Els Alforins  
b) ES5233034 Serra de Mugrón.  
2. Els hàbitats naturals d'interés comunitari i les espècies d'interés comunitari que motiven la seua declaració s'especifiquen en l'anex II que conté la fitxa descriptiva de cada zona especial de conservació.  
  
  
Article 3. Norma de gestió  
1. S'aprova la norma de gestió, que figura en l'annex III, de les zones especials de conservació indicades en l'article 2 i de les següents zones d'especial protecció per als ocells:  
a) ES0000452 Meca - Mugrón - San Benito  
b) ES0000455 Els Alforins  
c) ES0000456 Moratillas - Almela  
2. L'àmbit territorial de la norma de gestió coincideix amb les ZEC i les ZEPA indicades en els articles 2 i 3. Posteriorment podran delimitar-se, si es considera convenient i mitjançant decret, àrees de connectivitat.  
3. La vigència de la norma de gestió és indefinida, sense perjudici que puga ser revisada en qualsevol moment en funció del compliment dels objectius de conservació establits en aquestes.  
4. De conformitat amb l'indicat en l'article 47 quater de la Llei 11/1994, de 27 de desembre, d'espais naturals protegits de la Comunitat Valenciana, la norma de gestió és vinculant tant per a les administracions públiques com per als particulars, prevalent sobre el planejament territorial i urbanístic i sobre qualsevol altre instrument sectorial d'ordenació o gestió de recursos naturals.  
5. La gestió de les zones especials de conservació i zones d'especial protecció per als ocells declarats en aquest decret s'exercirà pels serveis de la conselleria competent en protecció de medi ambient.  
  
6. El règim d'infraccions i sancions relatiu a l'incompliment de les normes d'aplicació directa i el règim d'avaluació de repercussions establits en la norma de gestió, serà l'establit en la següent normativa estatal: en la Llei 42/2007, de 13 de desembre, del patrimoni natural i de la biodiversitat i en la Llei 21/2013, de 9 de desembre, d'avaluació ambiental; així com en la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, i en la Llei 2/1989, de 3 de març, de la Generalitat, d'impacte ambiental.  
  
  
Article 4. Règim de responsabilitat ambiental  
El règim de responsabilitat ambiental pels danys generats pels subjectes responsables a les espècies i els hàbitats que han motivat la declaració de les ZEC i ZEPA serà l'establit en la Llei 26/2007, de 23 d'octubre, de responsabilitat mediambiental, sense perjudici de l'aplicació, si escau, de las disposicions contingudes en la Llei 42/2007, de 13 de desembre, del patrimoni natural i de la biodiversitat; la Llei 11/1994, de 27 de desembre, d'espais naturals protegits de la Comunitat Valenciana; en la Llei 21/2013, de 9 de desembre, d'avaluació ambiental i en la Llei 2/1989, de 3 de març, de la Generalitat, d'impacte ambiental.  
  
  
Article 5. Previsions respecte a la contaminació de sòls  
En tot l'àmbit territorial de les ZEC i ZEPA objecte d'aquest decret, serà objectiu prioritari la protecció dels ecosistemes a l'efecte de l'aplicació del Reial Decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
  
  
  
DISPOSICIONS ADDICIONALS  
  
Primera. Comunicació a la Comissió Europea  
La Direcció General competent en la Xarxa Natura 2000 traslladarà aquest decret al ministeri competent en medi ambient per a la seua comunicació a la Comissió Europea.  
  
Segona. Disponibilitat del document tècnic informatiu i justificatiu de la norma de gestió  
El document tècnic informatiu i justificatiu de la norma de gestió es trobarà disponible, per a la seua consulta, en la pàgina web de la conselleria competent en medi ambient en:  
http://www.agroambient.gva.es/web/natura-2000/gestion  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que s'estableix en aquest decret.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 21 de maig de 2021  
  
La vicepresidenta del Consell,   
MÓNICA OLTRA JARQUE  
  
La consellera d'Agricultura, Desenvolupament Rural,   
Emergència Climàtica i Transició Ecològica,   
MIREIA MOLLÀ HERRERA


Còpia Permalink ELI